Як бачым, літаб’яднанне пры “Сельскай праўдзе” маладзейшае за саму газету амаль на 23 гады. Быў патрэбен час, каб газета ўмацавалася, перачакала працяглую рэарганізацыю раёнаў, у перыяд якой не выходзіла зусім, павялічыла сваю плошчу і штат рэдакцыі, скіравала нарэшце частку клопатаў з аднаўлення пасляваеннай гаспадаркі раёна на літаратуру. Таму першы паэт, народжаны на Жабінкаўшчыне, Іван Арабейка знайшоў прытулак вершам перадусім у “Чырвонай змене” і “Зари”. Затое нідзе не сустрэў такой “гасціннасці”, як тут, у раёнцы! Супрацоўнік рэдакцыі Мікола Горба, паэт сам, змясціў яго вялікі партрэт, цёплае ўступнае слова і падборку з шасці-сямі вершаў. Той нумар газеты Іван Сяргеевіч захоўвае дасюль: такое не забываецца!